ไอเอ็นจีชูหุ้นคุณค่าแจกกำไร
ING คลอดกองทุนไอเอ็นจี ไทย แวลู โฟกัส อิควิตี้ ปันผล เชื่อสไตล์เฟ้น “หุ้นคุณค่า” หวังผลตอบแทนตลาดหุ้นไทยใน 2-3 ปีนี้
28 ส.ค. 2555

ING คลอดกองทุนไอเอ็นจี ไทย แวลู โฟกัส อิควิตี้ ปันผล เชื่อสไตล์เฟ้น “หุ้นคุณค่า” หวังผลตอบแทนตลาดหุ้นไทยใน 2-3 ปีนี้ 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี ไทย (ประเทศไทย) เปิดเผยว่า บริษัทจะเสนอขายกองทุนเปิดไอเอ็นจี ไทย แวลู โฟกัส อิควิตี้ ปันผล ในวันที่ 28 ส.ค.-5 ก.ย. 2555 เน้นลงทุนหุ้นในกลุ่ม Value หรือหุ้นคุณค่าในตลาดหุ้นไทย มีนโยบายจ่ายเงินปันผล 4 ครั้งต่อปีในอัตราไม่ต่ำกว่า 75% ของกำไรสุทธิ
นายมนรัฐ ผดุงสิทธิ์ ประธานเจ้าหน้าที่บริหารการลงทุน ฝ่ายจัดการลงทุน บลจ.ไอเอ็นจี (ประเทศไทย) เปิดเผยว่า เศรษฐกิจโลกยังเติบโตเปราะบาง จากปัญหาหนี้ยุโรปและการชะลอตัวของประเทศเศรษฐกิจขนาดใหญ่ เช่น สหรัฐ จีน ดังนั้นในช่วง 2-3 ปีข้างหน้าไม่มีใครคาดการณ์ได้ว่าอะไรจะเกิดขึ้น การลงทุนในหุ้นคุณค่าน่าจะเป็นทางเลือกที่ดี เพราะหุ้นกลุ่มนี้จะมีความสามารถในการทำกำไรอยู่ในระดับที่ดีสม่ำเสมอ รายได้ไม่ผันผวนตามภาวะเศรษฐกิจ รวมถึงต้องมีอัตราการจ่ายเงินปันผลที่สูงกว่าค่าเฉลี่ยของตลาดในกลุ่มเดียวกัน ขณะที่อัตราส่วนราคาต่อกำไรต่อหุ้น (พี/อี) และอัตราส่วนราคาต่อมูลค่าทางบัญชีต่อหุ้น (พี/บีวี) ต่ำ
สำหรับหุ้นกลุ่มเป้าหมายจะอยู่ในกลุ่มบริโภคภายในประเทศ เช่น ธนาคาร สื่อสาร อาหารและเครื่องดื่ม พาณิชย์และการเกษตร ขณะที่ปัจจุบันราคาหุ้นไทยยังไม่ถือว่าแพงเมื่อเทียบ พี/อี ในปี 2556 ซึ่งเฉลี่ยอยู่ที่ 11.4 เท่า ดัชนีเป้าหมาย 1,374 จุด จากปัจจุบัน พี/อี 13 เท่า ขณะที่การเติบโตของกำไรบริษัทจดทะเบียนยังสูง ดังนั้นหากราคาหุ้นปรับตัวลงมาเป็นโอกาสในการเข้าซื้อ โดยเฉพาะแนวรับ 1,180 จุด
“ใกล้เดือน ก.ย.มีหลายปัจจัยที่ต้องจับตาในยุโรป รวมถึงรอดูมาตรการผ่อนคลายเชิงปริมาณ (QE) รอบ 3 ทำให้กองทุนของเราลดการถือหุ้นลง โดยถือเงินสดเพิ่ม แต่สุดท้ายเราก็เชื่อว่า QE3 จะต้องมี” นายมนรัฐ กล่าว